Булдыклы җитәкче һәм ата

	Пильна районы Сафаҗай авылы мәдәният йорты бүгенгә гөрләп эшли. Көн саен биредә вокал, хор, бию, драма түгәрәкләре иҗади эшчәнлекләрен җәелдерә, сәхнәләштерелгән бәйрәмнәр, төрле бәйгеләр оештырыла. Еш кына Казан артистларының матур концерт программалары шыгрым тулы зал җыя. Теләгән кеше өчен бильярд та бар. Һәр ял көннәрендә дискотекалар уза. Икенче ел инде клуб белән яшь, энергиясе ташып торган, мәдәни һәм спорт җанлы егет Илгиз ИЗМАЙЛОВ (фотода гаиләсе белән) җитәкчелек итә. 25 март -  Мәдәният хезмәткәрләре көне уңаеннан аның белән очрашып, үзе, эшчәнлеге, гаиләсе белән таныштык.	 Илгиз һәрьяктан сәләтле булган гаиләдә үскән шәхес. Әттәсе Зөфәр һәр эштә алтын куллы гаилә башлыгы. Күп еллар Петрякс җирле хуҗалыгында намуслы хезмәт куя. Бүген отделка ремонты белән шөгыльләнә. Әннәсе Венера югары тәҗрибәле укытучы. Авыл балаларына инглиз теленнән белем бирә. Бертуган абыйсы Эмиль да һөнәре буенча укытучы. Бабасы Максут ага Низамовны Петрякста, бөтенләй Пильна районында белмәгән кешеләр бик аздыр. Ул оста баянчы, якынча биш дистә еллар авыл клубында художество җитәкчесе булып эшләгән. Хәтта өч кызы белән гаилә ансамбле дә оештырган булган. Мәктәпне тәмамлап Илгиз дә якыннары кебек педагог юлын сайлый һәм Түбән Новгород педагогия институтына укырга керә. Шул ук вакытта аңа Петрякс клубы җитәкчесе вазифасын тәкъдим итәләр. Һәм легендар баянчы Максут оныгы җиң сызганып эшкә керешә. Спорт җанлы булганга, яшь буынны милли көрәш нечкәлекләренә дә өйрәтә Илгиз. Биредә ул дүрт ел хезмәт итә. Сафаҗайда күп еллар авыл клубын җитәкләгән Флюра Ягудина лаеклы ялга чыккач, авыл хакимияте бу урынга Илгизны тәкъдим итә һәм 2014 елның беренче декабреннән яшь җитәкче үз вазифасына керешә. 
	Румия ХАМЗИНА	
Туган як

	№ --- | 31.03.2016	


